แรงขายทำกำไรหุ้นพลังงานกด SET ปิดลบ 6 จุด วอลุ่มเบาบาง 4.86 หมื่นลบ.
แรงขายทำกำไรหุ้นพลังงานกด SET ปิดลบ 6 จุด วอลุ่มเบาบาง 4.86 หมื่นลบ. โดยดัชนีปิดตลาดวันนี้ (26 เม.ย.61) ที่ระดับ 1,773.20 จุด ลบ 6.32 จุด หรือ 0.36% มูลค่าการซื้อขาย 4.86 หมื่นล้านบาท
26 เม.ย. 2561

ผู้สื่อข่าวรายงานว่า ดัชนีปิดตลาดวันนี้ (26 เม.ย.61) ที่ระดับ 1,773.20 จุด ลบ 6.32 จุด หรือ 0.36% มูลค่าการซื้อขาย 4.86 หมื่นล้านบาท
10 หุ้นกดดัชนีวันนี้

ด้านนายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต ระบุว่า ตลาดหุ้นไทยวันนี้ย่อตัวลง โดยดัชนีฯ แกว่งไซด์เวย์ย่ำฐานแต่ไม่ได้มีอะไรน่ากลัว โดยตลาดฯรับแรงขายทำกำไรจากหุ้นในกลุ่มพลังงานเป็นหลักหลังจากปรับตัวขึ้นมาแรงในช่วงก่อนหน้านี้
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ โดยต่างรอดูการประชุมธนาคารกลางในยุโรป (ECB) ในประเด็น QE ส่วนการประชุมธนาคารกลางญี่ปุ่น (BOJ) ไม่น่าจะมีนัยสำคัญ นอกจากนี้แนะรอผลประชุมธนาคารกลางสหรัฐฯ (เฟด) ที่จะมีขึ้นในวันที่ 2 พ.ค.นี้ รอบนี้คาดว่าเฟดคงจะยังไม่ปรับขึ้นดอกเบี้ย แม้ว่าอัตราผลตอบแทนพันธบัตรสหรัฐฯ (Bond Yield) เร่งตัวขึ้น แต่น่าจะไปปรับขึ้นในการประชุมเดือน มิ.ย.
สำหรับแนวโน้มการลงทุนในวันพรุ่งนี้ (27 เม.ย.) คาดว่าตลาดหุ้นไทยจะแกว่งไซด์เวย์ โดยน้ำหนักจะอยู่ที่หุ้นรายตัวจากการหันไปโฟกัสที่ผลประกอบการ อย่างวันนี้หุ้น PTTEP งบฯ ออกมาดี แต่การที่ราคาหุ้น PTTEP ย่อตัวลงวันนี้เพราะได้ปรับขึ้นแรงในช่วงก่อนหน้านี้ จึงมีแรงขายทำกำไรออกมาบ้าง พร้อมให้แนวรับ 1,772-1,768 จุด ส่วนแนวต้าน 1,788 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 6,451.41 ล้านบาท ปิดที่ 56.50 บาท ลดลง 1 บาท
PTTEP มูลค่าการซื้อขาย 2,385.99 ล้านบาท ปิดที่ 132.50 บาท ลดลง 1.50 บาท
SCC มูลค่าการซื้อขาย 2,286.92 ล้านบาท ปิดที่ 468 บาท ลดลง 6 บาท
PTTGC มูลค่าการซื้อขาย 1,677.43 ล้านบาท ปิดที่ 97 บาท ลดลง 0.50 บาท
KBANK มูลค่าการซื้อขาย 1,659.53 ล้านบาท ปิดที่ 193.50 บาท เพิ่มขึ้น 3.50 บาท
ตลาดหุ้นเอเชีย
